description: Основното предимство на Меркел е стабилността и предвидимостта

title: Какво ще означава за пазарите четвърти мандат на Меркел

maintext:
Германският канцлер Ангела Меркел потвърди в неделя, че ще се кандидатира за нов мандат.
© Hannibal Hanschke
Ако германският канцлер Ангела Меркел бъде избрана за четвърти мандат на парламентарните избори през 2017 г., това ще означава за инвеститорите още четири години канцлер, с когото са свикнали. За почти 11-те години управление Меркел се сдържаше да критикува политиките на ЕЦБ, подкрепи икономически санкции срещу Русия и беше за силно НАТО и свободна търговия. След като несигурността относно намеренията ѝ дали ще се кандидатира отново бяха разпръснати в неделя, Bloomberg разглежда потенциалните ефекти от това върху данъците, паричната политика и геополитиката.Германският борсов индекс DAX се увеличи с 0.5% в понеделник, след като Меркел обяви, че ще се кандидатира за канцлер. В по-дългосрочен етап обаче акциите може да поевтинеят, тъй като политиката на Меркел към бежанците води до популистки реакции, които "ще натежат на пазара", твърди Джеймс Бътърфил, директор на инвестициите и проучванията в ETF Securities.Еврото поскъпна на азиатските пазари след новината за кандидатурата на Меркел, а йената достигна 11.19 за долар, след като отбеляза спад от 4% предходната седмица.Финансовият министър на Германия Волфганг Шойбле беше главният критикуващ политиката на ЕЦБ (рекордно ниските лихви) от правителството, докато самата Меркел избягваше да се конфронтира с президента на ЕЦБ Марио Драги. "За ЕЦБ подновената кандидатура на Меркел е успокояващо. Независимостта на ЕЦБ е много важна за нея", коментира Холгър Шмидинг, главен икономист в Berenberg.След решението на Великобритания да напусне ЕС Меркел обяви, че ще се бори срещу националистическите сили, тъй като смята, че само обединена Европа може да има икономическо и морално влияние в световен мащаб. След избора на Доналд Тръмп за американски президент и силните позиции на популистките партии преди изборите във Франция и Холандия през 2017 г. обаче Меркел може би ще приоритетизира реда и закона, външната сигурност и данъчните облекчения в кампанията си.Меркел желае Германия да е обвързана с партньорите си в ЕС и НАТО, заяви тя на срещата си с все още действащия американски президент Барак Обама преди дни. Германия вече увеличава разходите си за отбрана, за да покаже, че е готова да поеме по-голяма част от финансовите задължения в НАТО.Ако Тръмп облекчи санкциите върху Русия за участието ѝ във въоръжения конфликт в Украйна, това би могло да окуражи страни в ЕС като Италия да се противопоставят по-твърдо на политиката на Меркел за строги санкции. Същевременно Меркел е главният преговарящ на запада с руския президент Владимир Путин.По отношение на Brexit Меркел не би отстъпила пред Тереза Мей за провеждането на неофициални преговори, преди Великобритания официално да обяви напускането си, и ще настоява, че Лондон трябва да позволи свободното влизане на граждани на ЕС на територията си, ако иска да запази достъпа си до свободния пазар на ЕС.Предимството на Меркел е, че тя представлява стабилност. Според проучванията тя би могла да разшири коалицията си с по-слабата партия на социалдемократите, ако спечели изборите. Крайнодясната партия "Алтернатива за Германия" вероятно ще спечели депутатски места в парламента за пръв път, но лидерите ѝ не се интересуват от присъединяването към което и да било правителство. Коалиция между зелените и антикапиталистическата лява партия също не изглежда вероятно засега.


description: Документалният филм "Прошка" на Ваня Жекова и Стефан Чернев разказва историята за репресирано по време на комунизма в България семейство. Историята...

title: Минало сегашно

maintext: Документалният филм "Прошка" на Ваня Жекова и Стефан Чернев разказва историята за репресирано по време на комунизма в България семейство. Историята ще направи премиера на 10 ноември от 18:30 ч. в Дом на киното.30-минутният филм връща към атмосферата в училищата през първите години на социализма, развитието на пропагандата, методите за разследване, отношението към децата на "враговете на народа" и поведението на обществото към близките им. Всичко това на фона на историята на Жеко Стоянов, в чието досие пише "разпространил в гарнизона в гр. Ямбол позиви с контрареволюционно съдържание". Филмът проследява последствията върху семейството му, към което отношението става като "към прокажени". Дъщеря на Стоянов е Ваня Жекова, впоследствие член на Комисията по досиетата и писател. Занимавала се е с темата и като сценарист и режисьор. Тя е също така косценарист на "Прошка" и основен глас в него.Той идва в България след награди на LA Cinema Festival of Hollywood (в категорията за най-добър късометражен документален филм) и ARFF Berlin.

fasttext_language: bg


description: Полският собственик GTC също отчита повишена печалба и приходи

title: Резултатите на моловете Galleria в Стара Загора и Бургас се подобряват

maintext:
Молът на в Стара Загора е първият опериращ проект на GTC в България. Следващият от веригата Galleria, който отвори врати в страната, беше Galleria Burgas.
© Надежда Чипева
Средният наем , който генерира портфейлът в България, е 10 евро на кв.м на месец , а през миналата година е бил 9.4.
отчита добри резултати в страната. Приходите на групата за деветмесечието от операциите й в България са достигнали 6.4 млн. евро в сравнение с 5.85 млн. евро за същия период на 2015 г. За сравнение, приходите на групата от вторичните градове в Румъния са значително по-ниски - 1.23 млн. евро за 2016 г. Разходите в България обаче също са се повишили - през деветте месеца на 2016 г. са 1.6 млн. евро вместо 1.49 млн. евро за предходната година.
Нивото на заетост в българските обекти е 96%, това е сред най-високите нива, следвайки единствено обектите на GTC в хърватската столица Загреб, където процентът е 97. За сравнение, през 2015 г.
средната заетост в двата мола е достигнала 82% .
Балансовата стойност на активите в България възлиза на 55.6 млн. евро в сравнение с 54.9 млн. евро към 31 декември 2015 г
.
Средният наем , който генерира портфейлът в България, е 10 евро на кв.м на месец
, а през миналата година е бил 9.4.
През юни 2016 г. полското дружество в качеството си на кредитор на "Галерия - Стара Загора "
е подало петиция в българския съд , за да се определи дали фирмата е свръхзадлъжняла , пише в доклада на групата. Впоследствие, през септември 2016 г., GTC и партньор ът й в мола са подписали споразумение за изкупуване на дела на миноритарния акционер в търговския център .
Според акционерната структура в доклада за дейността към 31 декемри 2015 г. мажоритарният акционер е холандското "Джи Ти Си риъл естейт инвестмънтс България" с дял от 75% (контролирано от GTC), следвано от "Наслада" с 15% и "Ес Джи Ес консулт" с 10%.
Резултатите на групата
Полската група отчита нетна печалба от 107 млн. евро за деветмесечието на 2016 г. в сравнение със само 17 млн. евро за същия период на предходната година. По-високата печалба се дължи и на положителния ефект от преоценка за 39 млн. евро в сравнение със загуба от 2 млн. евро през 2015 г. Това се дължи основно на напредването на строителството на Galeria Polnocna, което вдига стойността му, както и преоценката на някои активи, сред които полският Galeria Jurajska и Galleria Burgas.
Приходите от отдаване под наем и услуги също са се увеличили през деветте месеца на 2016 г. с 6 млн. евро до 85 млн. евро. Това се дължи на придобиванията на обектите Duna Tower , Pixel , Premium Plaza , Premium Point , бизнес център Sterlinga и офис център Neptun.
Полската група GTC, собственик на моловете Galleria Stara Zagora и Galleria Burgas,


description: От 2018 г. за инвестиции в напояването ще могат да се използват 100 млн. евро

title: Нови държавни предприятия ще управляват напоителната инфраструктура

maintext:
Производителите на ориз са почти единствените клиенти на държавното дружество "Напоителни системи" в момента
© НАДЕЖДА ЧИПЕВА
Едва 8% от годните за това площи в страната се ползват за поливно земеделие, а 90% от бизнеса на държавния монополист "Напоителни системи" е с оризопроизводители, които обработват едва 150 хил. дка, или около 0.005% от общата земеделска земя. Числата едва ли са впечатляващи за държава, богата на водни ресурси, но това е картината в България към днешна дата. Нещо повече - тя е актуална в момент, когато един от приоритети на страната е развитието на овощарството и зеленчукопроизводството, които технологично изискват интензивно ползване на вода. И ако през последните години покрай темата за напояването се говореше основно заради хроничните финансови проблеми в сектора, амортизираната инфраструктура, кражбите на вода или занемарените съоръжения, предизвикващи бедствия, сега има възможност нещата да се променят.
Двигател отново е възможността за използване на европейско финансиране, както за ремонт на главна напоителна инфраструктура, така и за частни земеделски проекти, въвеждащи нови технологии.
Промяната обаче минава през преструктуране на сектора, създаване на регионални държавни предприятия и обединение на фермерите в сдружения на ползвателите на местно ниво. И ще се случи само там, където има инициативност, защото при необходимите над 1 млрд. евро за цялостен ремонт на напоителната инфраструктура в страната до 2020 г. по европейските фондове могат да бъдат усвоени малко под 100 млн. евро.
От националното към регионалното
В момента управлението на напоителната инфраструктура в България е разпръснато между много стопани. Всички основни съоръжения и главни канали се експлоатират и поддържат от държавното дружество "Напоителни системи", което от години е в тежко финансово състояние (виж таблицата) и на практика не прави нови инвестиции освен аварийни ремонти. Отделно от това обаче различни обекти се стопанисват от общините, държавната компания "Земинвест" към земеделското министерство, или сдружения за напояване, обединяващи фермерите водоползватели по места.
Според последната стратегия на земеделското министерство, която е изготвена съвместно със Световната банка, картината трябва да се промени. За целта до 2018 г. трябва да бъдат създадени регионални държавни предприятия по хидромелиорации, на които да бъдат прехвърлени активи от държавното "Напоителни системи". "Регионалните предприятия ще управляват магистралната инфраструктура, главните канали и ще доставят вода на едро до сдруженията за напояване и до други потребители", коментира директорът на дирекция "Хидромелиорации, инвестиционна политика и концесии" към земеделското министерство Панайот Господинов. По думите му броят им ще бъде между 2 и 9 на територията на цялата страна.
Въпросните дружества ще трябва да сключват договори с фермерите за водоснабдяване, като предпочитаната форма е това да са сдружения на водоползватели, тъй като до тях ще се може да се правят доставки на едро, което съответно понижава и разходите. Отделно от това те ще могат да сключват договори с общини за стопанисване на техни съоръжения срещу заплащане или пък да извършват дейности по предотвратяване на вредното въздействие на водите, включително аварийни ремонти, корекции на реки или друго с възложител държавата или местните власти. "Регионалните предприятия няма да получават средства от държавния бюджет", казва Господинов, като според него приходите за необходимите инвестиции в модернизиране на съоръженията биха могли да дойдат от публично-частно партньорство, както и от напояване и предоставяне на вода за промишлени цели.
Обособяването на държавните дружества изисква промени както в законите, така и в цялата подзаконова база. Предвид подадената оставка на кабинета "Борисов" те ще трябва да бъдат задвижени от следващо правителство и парламент, и то в сравнително кратки срокове, за да се ползва финансирането по европейската програма, която ще бъде до 2020 г.
Възможности за инвестиции
Освен чрез собствени средства новите регионални предприятия ще имат възможност да обновяват инфраструктурата си още при учредяването си през 2018 г. Причината е, че тогава се планира да започне прием на проекти за инвестиции в главна напоителна инфраструктура от програмата за развитие на селските райони. Отпуснатият бюджет по схемата е за 99.96 млн. евро, които могат да бъдат усвоявани до края на програмата през 2020 г.


description: "Киа моторс България" вече участва в рамковото споразумение, след като преди това беше отстранена заради закръгляне под 1 стотинка

title: МВР пренареди победителите в поръчката за коли за 27 млн. лв.

maintext:
Последната голяма поръчка за нови патрулки беше преди над 10 години
© АСЕН ТОНЕВ
Как ще се сключват новите договори
В процедурата за новите патрулки не се предвижда предварително разпределение на доставките на автомобили сред трите печеливши, коментираха от "София Франс ауто", един от участниците в рамковото споразумение. Споразумението е със срок от 48 месеца. "При доставките за всяка година спрямо отпуснатия годишен бюджет ще бъде провеждан конкурс между трите победителя, като ще бъде избирана най-добрата оферта", обясняват още от "София Франс ауто". Важно уточнение е, че ценовите оферти при тези конкурси трябва да бъдат или същите като на първия етап, или по-ниски, но не и по-високи.
МВР е пренаредило победителите в обществената поръчка за доставка на близо 1000 автомобила, става ясно от обявлението за възложение. След като министерството отстрани "Киа моторс България" заради закръгляване от една стотинка, Комисията за защита на конкуренцията реши в средата на август, че отстраняването е неправилно, а МВР явно е приело решението. Сега рамково споразумение е сключено със "София Франс ауто", "Киа моторс България" и "Еуратек". "Булвария холдинг" е отпаднала от групата, въпреки че първоначално бе класирана на трето място.Офертата на "Киа моторс България" без ДДС беше 23 048.34 лв. за един автомобил "Киа Сийд" и един комплект светлинно-звукова сигнализация с усилвателна уредба. Когато се изчислява общата сума с ДДС, участникът посочва 27 658 лв. Ако се пресметне с абсолютна точност, сумата е 27 658.008 лв., но с тяхното закръгляване тази близо една стотинка изчезва. Комисията по търга обаче счете, че това е нередност, и отстрани участника. Заради това "Киа моторс България" подаде жалба до КЗК.Комисията за защита на конкуренцията не се съгласи с основанието на възложителя, че ценовото предложение на "Киа моторс България" не отговаря на предварително определените условия поради допусната аритметична неточност. Според решението на КЗК процедурата по поръчката трябва да се повтори от "последното законосъобразно действие".Тогава "Капитал" изчисли, че повторното класиране ще промени победителите в търга и "Киа моторс България" ще попаднат сред тях. Първоначално на първите три места бяха класирани "София Франс ауто" с 91.96 точки, следвана от "Еуратек" с 85.27 точки и "Булвария холдинг" с 83.75 точки. "София Франс ауто" предлага цена от 28 230.98 лв. с ДДС за един автомобил и комплект светлинно-звукова сигнализация с усилвателна уредба, а "Еуратек" - 25 320 лв. с ДДС.Отпадналият от рамковото споразумение е "Булвария холдинг". Те искаха от КЗК да отхвърли молбата на "Киа моторс България" като неоснователна именно защото те щяха да са потърпевшите.Поръчката на МВР започна в началото на годината, когато оферти подават 13 участника. Освен "Киа моторс България" други отстранени участници са още "Дженеръс ауто", "Омникар ауто", "Индустриал комерс", "Еспас ауто", "Ауто Италия", "Автомотор корпорация" и "Ауто Франс 3000".


description: София обяви архитектурен конкурс за трансформацията на бивше индустриално хале. Това е първо изпитание дали с новия главен архитект на града идва и промяна

title: Топлоцентралата, която ще стане дом на изкуствата

maintext:
Топлоцентралата в Южния парк е построена през 1984-1985 г., малко след като е създаден Националният дворец на културата. Работи за кратко и след това е изоставена.
© Надежда Чипева
"Този конкурс е новаторски за Столична община, защото възложихме организацията на външна фирма. Графикът ни е амбициозен - искаме да имаме функционираща сграда до края на 2018 г. Нямаме време да разгърнем международен конкурс, но искаме да има ясни параметри и да може да се реализира, а не да стане като с конкурса с "Метростанция 20" и да излезе от всякакъв бюджет."
Здравко Здравков, главен архитект на София
Идеята за създаване на център за съвременно изкуство се ражда през 2014 г. Столичната община я подкрепя, защото тогава градът кандидатства за Европейска столица на културата.
Фотограф: Надежда Чипева
Зад проекта стоят 12 души от седем организации, свързани с различните изкуства - Асоциация за свободен театър, Фабрика за идеи, Дерида денс център и други.
Фотограф: Надежда Чипева
В началото са обмисляни три възможни варианта за новия център за съвременно изкуство - трамвайното депо "Клокотница" на бул. "Мария Луиза", подлезът пред Централна гара и Топлоцентралата.
Фотограф: Надежда Чипева
Новият център трябва да изпълнява поне три задачи: да може да се използва от всички изкуства, да е резиденция на артисти от чужбина и да има образователни дейности.
Фотограф: Надежда Чипева
Когато стъпваш из счупените стъкла, падналата мазилка и разхвърляните боклуци в изоставената сграда, скрита зад три хълма в парка зад хотел "Хилтън", е трудно да си представиш как в миналото тя е произвеждала топлина за близкия квартал или как в бъдещето ще събира публика за спектакли и концерти. Топлоцентралата до НДК е изпълнявала предназначението си за кратко през 80-те, а след това изчезва от картата на София. Бившата индустриална сграда започва да се разпада, скрита от очите на гражданите, а в момента е в състояние на "колоритна полуразруха," обяснява Анета Василева от архитектурната група WhaTA, която от няколко месеца работи по трансформацията на мястото.Сега топлоцентралата в близост до НДК трябва да заживее втори живот. След месец започва архитектурен конкурс, с който парцелът ще се превърне от бунище в сцена за театър, танц, музика и визуални изкуства. Идеята е след три години индустриалното хале да побира до 400 души.Малкият проект е голяма новина за София. Първо, защото в града няма подобен център за изкуство. А подходящите места за това намаляват - вече разрушената Захарна фабрика и преустроената в мол, офисни и жилищни сгради бирена фабрика на братя Прошек, за които имаше подобни идеи, отдавна са извън списъка. В изоставените складове на Стокова борса "Зимница" през 2014 г. за малко проблясна арт проектът Zona Cultura, който в последствие също изчезна.Втората причина проектът да е важен, е, че в историята на Столична община няма опит за успешен опит за архитектурен конкурс. Списъкът с провалите както в столицата, така и в страната включва нереализираната "Метростанция 20" в София и централния площад в Пловдив. И в двата случая имаше състезание с международни победители. Но резултат, който хората могат да видят и използват - не.Този път заявката е друга. Столична община е повикала на помощ архитектите WhaTA, които в последните години се превърнаха в консултанти по провеждането на архитектурни конкурси. "Много години пишем какво не ни харесва, но е важно и да правим неща на практика," казва Анета Василева от групата. Наскоро завърши състезанието за нова библиотека във Варна, в което WhaTA и местната община си партнираха. За разлика от всеки друг подобен случай до момента спечелилото холандско студио Architects for Urbanity вече работи по инвестиционния проект на сградата.Сега Столична община е определила бюджет от три милиона лева за преобразяването на топлоцентралата зад НДК. Крайният срок пространството да бъде променено изцяло е в края на 2018 г. Това е едно от първите изпитания за новия главен архитект на София Здравко Здравков с подобни конкурси. "Това е тест доколко българските архитекти не са се отчаяли [от конкурсите в България и Закона за обществените поръчки] и ще участват", коментира Анета Василева от WhaТA.


description: В Закона за корпоративното подоходно облагане (ЗКПО) е предвиден данъчен стимул, който позволява за данъчни цели да се признаят счетоводните разходи...

title: Кога стипендията за учащ се признава за разход

maintext:
Периодът, за който е предоставена стипендията, не трябва да бъде за по-малко от една календарна година и за не повече от две години.
© Надежда Чипева
Преференцията важи за ученици в български средни училища и за студенти, които се обучават в български ВУЗ или висше учебно заведение, намиращо се в държава - членка на Европейския съюз, или в друга държава, която е страна по Споразумението за Европейското икономическо пространство. Периодът, за който е предоставена стипендията, не трябва да бъде за по-малко от една календарна година и за не повече от две години. Законът позволява да се признава този разход, когато към момента на предоставянето на стипендията едновременно са изпълнени следните- Стипендиантът е ученик в последните два гимназиални класа за придобиване на средно образование или е студент в последните две години за придобиване на висша образователна степен "бакалавър" или "магистър" и не е навършил 25-годишна възраст;- Професионалното обучение и образование на стипендианта намират приложение в дейността на данъчно задълженото лице;- Дружеството, което учредява и предоставя стипендията, се е задължило с договора за предоставяне на стипендия да приеме стипендианта на работа за период не по-малък от общия брой на месеците, за които се предоставя стипендията.Освен изброените изисквания лицето, което предоставя стипендията, трябва да има предвид и следните условия:- В случай че дружеството, което предоставя стипендията, не приеме на работа стипендианта до края на годината, следваща неговото дипломиране, счетоводният финансов резултат за тази година се увеличава с размера на предоставената стипендия.- Ако приеме стипендианта за срок, по-къс от срока на стипендията, тогава в годината на прекратяване на трудовото правоотношение с него счетоводният финансов резултат се увеличава с частта от предоставената стипендия пропорционално на неизпълненото задължение;В случай че стипендиантът откаже да започне работа до края на годината, следваща неговото дипломиране, счетоводният финансов резултат за тази година се увеличава с размера на:- предоставената стипендия, ако не е уговорено обезщетение от страна на стипендианта;- разликата между предоставената стипендия и уговореното от стипендианта обезщетение, ако то е по-малко от размера на стипендията.Законът позволява едно дружество да учредиДанъчното облекчение не е в сила за лица, наети по трудово правоотношение – тоест не може лицето, което получава стипендия, в същото време да е наето и по трудов договор.На следващо място е важно да се обърне внимание на това какво се има предвид под учредяване и предоставяне на стипендиите.В съдебната практика е постановено, че понятието "учредени и предоставени стипендии" не следва да се разбира в случаите, когато едно дружество предостави определена парична сума с цел обучение на произволно избрано лице, което е студент или ученик, или на такива студенти/ученици, които са определени за получаване на стипендията въз основа на критерии, които са известни единствено на дружеството, което ги изплаща.Например, ако приемем, че едно дружество предостави стипендия на произволно избран студент, който учи в четвърти курс на образователна степен "бакалавър" във висше учебно заведение и същият не е навършил 25 години, тогава разходите, които са свързани с тази стипендия, няма да бъдат признати за данъчни цели, т.е. дружеството ще трябва да увеличи размера на своята печалба, като извади тези разходи от общия размер на разходите, които са били извършени през годината.Това се прави с цел да се избегнат нарочното облагодетелстване на предварително избрани ученици/студенти като роднини, приятели и др. и, от друга страна, да ограничи опитите за неправомерно занижаване на финансовия резултат на дружеството, което предоставя стипендията, т.е. да се плати по–малко корпоративен данък /данък печалба.За да се приеме, че е налице "учредена и предоставена стипендия", следва да са определени и публично оповестениконкретните правила и процедури, посредством които да се даде достъп на неограничен кръг лица да кандидатстват за отпускане на стипендията. Под публично оповестяване следва да се разбира публикуване на условията за учредяване и предоставяне на стипендията в достатъчен на брой и с достатъчно широка аудитория медии.При условие че са изпълнени изискванията, на база на които се приема, че е на лице "учредена и предоставена стипендия"то тогава следва да бъдат съобразени и условията изброени по-горе, за да бъде признат разходът за данъчни цели. Изброените условия трябва да бъдат изпълнени кумулативно, т.е. да са налични едновременно.Ако в гореспоменатия случаи дружеството обяви конкурс на сайта на висшето учебно заведение и в съобщението оповести 1) какви са критериите, на които трябва да отговаря всеки един от кандидатите, 2) каква е процедурата за кандидатстване, 3) какви документи трябва да се предоставят и т.н., тогава, ако стипендиантът е спазил изискванията за кандидатстване и отговаря на посочените критерии, разходите, които са извършени във връзка с предоставената стипендия, ще бъдат признати за данъчни цели. Основната идея на закона е да се даде възможност за равен достъп на всички, които биха могли да се възползват от стипендията.По отношение на извършените разходи за предоставената стипендия същите трябва да бъдат и напълно документално обосновани, доказващи реалното получаване на стипендията от страна на стипендианта. Документалната обоснованост е едно от основните изисквания както в Закона за счетоводството, така и в ЗКПО за признаването на всеки разход за данъчни цели.----Методи Христов е мениджър на Вътрешното знание в Kreston BulMar. Методи е бакалавър по "Финансов контрол" и експерт по ЗДДС, ЗКПО.


description: И още: Защо ГЕРБ изяде изборен шамар; Борисов навярно се е оказал ненужен

title: Мнения Daily - Радев ще остане лоялен на ЕС и НАТО

maintext:
След като вече е спечелил, възпитаникът на Air War College със сигурност ще използва западните си умения. Посланието му ще бъде, че България може да води собствена политика, т.е. да бъде лоялен партньор на ЕС и НАТО и в същото време да се сближава с Русия.
© MARKO DJURICA
Надигат се най-мрачните кагебистко-мутренски кръгове, чиито търбуси ламтят за парите на българските данъкоплатци.
Разбира се, че Борисов сам обвърза своята съдба с резултата на Цецка Цачева. Но дори и да не беше предприел този хазартен ход, гневът вече бе дошъл и Борисов отново щеше да изяде шамарите от избирателите.
Фотограф: Георги Кожухаров
Генералът от пожарната очевидно вече не върши работа.
Със заплахите си за оставка Борисов придаде на тези избори значение, което те всъщност не заслужават. Ако не го беше направил, изборът на Радев можеше да се изтълкува като неприятно, но все пак незначително събитие.
Фотограф: Юлия Лазарова
Тук не е МоскваОт коментар на политолога Димитър Бечев в блога EUROPP на London School of EconomicsИма два начина да се опише победата на ген. Румен Радев на втория тур на президентските избори. Първият е "Кандидатът на Русия спечели, ЕС изгуби". Аз обаче предпочитам втория – военен победи бившия шеф на полицията Бойко Борисов и заглавието е "Армията срещу полицията 1:0".Генералът получи подкрепа не само от ДПС, представляващо предимно етническите турци, но и от други среди, включително избиратели, свървани преди с ГЕРБ, както и от симпатизиращите на (ултра)националистическия блок партии, чийто кандидат Красимир Каракачанов приключи трети с малко под 15%.Данните показват, че 60% от националистите и 92% от избирателите на ДПС са избрали Радев на втория тур. Не е изненадващо, че бившият командващ българските ВВС може да привлече националистите. По маниера на Виктор Орбан генерал Радев говореше срещу приемането на бежанци в България и дори призова за ликвидиране на Конвенцията от Дъблин.В по-общ план следящите българската политика не са изненадани от сместа от респекта към силната ръка, брака по сметка между социалисти и политиците на етническото малцинство и прилична доза национализъм. Честно казано, печелившата рецепта на Борисов не е нещо много по-различно.Какво следва? Борисов подаде оставка и това открива възможността за служебно правителство. Парламентът ще функционира още два месеца, защото не може да бъде разпускан в последните два месеца от мандата на президента. Управляващата партия ще натиска за промени в избирателните закони съгласно волята, изразена в референдума от 6 ноември. Той не е задължителен, но почти 3.5 милиона души гласуваха за такава промяна.Вероятно с изключение на ДПС никоя друга партия освен ГЕРБ няма интерес от такава радикална промяна. Когато всички те се съберат, за да блокират предложенията на Борисов, той без съмнение ще изиграе многократно репетираната роля на истинския говорител на народа срещу статуквото.Когато настъпи април, има два сценария. Избирателите може да върнат ГЕРБ като най-голямата партия в парламента, а това ще даде власт на Борисов да сглоби нова коалиция. Другият вариант е БСП и ДПС да повторят стореното през лятото на 2013 г. - да се обединят с по-малки играчи, за да обкръжат ГЕРБ и да ѝ откраднат наградата.Ако моделът от 2013 г. ни учи на нещо, то е, че Борисов ще бъде притиснат от съюзниците на ДПС в правосъдната система, какъвто е главният прокурор Сотир Цацаров, и от властната медийна групировка около Делян Пеевски. Тези сенчести интереси, както и интересите на ДПС, винаги са били индикатор какво се случва в българската политика – те винаги са се прислонявали към победителя. Но да не отписваме все още Борисов и ГЕРБ. На БСП ще ѝ бъде доста трудно да повтори сегашния си успех на следващи избори.Накрая идва въпросът, с който всички се занимават в момента - ще обърне ли Радев страната към Русия. Отговорът е и да, и не. След като вече е спечелил, възпитаникът на Air War College в Монтгомъри, щата Алабама, със сигурност ще използва западните си умения. Посланието му ще бъде, че България може да води собствена политика, т.е. да бъде лоялен партньор на ЕС и НАТО и в същото време да се сближава с Русия. Радев няма да бие отбой за инициативи като участието на България в международната бригада на НАТО, разположена в Румъния. Няма да иска и да прекрати присъствието на т.нар. американски бази в страната, за които решението бе взето през 2006 г., когато на власт бе БСП.-------------Вабанк с оставкаОт коментар на Иван Бедров в "Клуб Z"Бойко Борисов изгуби тези избори. Поредицата от грешки беше пред очите ни през последната година – някои от тях бяха големи и стратегически, други бяха дребнави и тактически, колкото да засилят още повече бобслея по пистата надолу. Резултатът от тези грешки е не само опасността бъдещият президент да заговори за друга геополитическа ориентация на България, но много повече е надигането на най-мрачните кагебистко-мутренски кръгове, чиито сърца са извън България, но чиито алчни търбуси ламтят за парите на българските данъкоплатци.Разбира се, че Борисов сам обвърза своята съдба с резултата на Цецка Цачева. Но дори и да не беше предприел този хазартен ход, гневът вече бе дошъл и Борисов отново щеше да изяде шамарите от избирателите. По тези и други причини:1. Отказа се от политикатаБорисов винаги се е държал като ситуационен играч, чиято цел е да използва слабостите на другите, за да остава винаги отгоре. Отказът от правенето на политика стана още по-видим в последната година. Той не се опитваше дори да подобри някоя от системите в страната – става въпрос за изтърканата дума "реформи". Накрая достатъчно много хора разбират, че нещо не е наред.2. Превърна стабилността в застойВ последната една година най-употребяваната дума беше "стабилност". Ако българското общество бе подредено и благоденстващо, може да го плашиш с перспективата стабилността да си отиде, а с нея и хубавият живот. В нашия контекст хората си преведоха "стабилност" като "застой".3. Не поиска да отреже опашката сиФирмите около ДПС продължиха да печелят лъвския пай от обществените поръчки, които бяха концентрирани в няколко чифта ръце. Прокурорско-политическата компанийка продължи да отказва да разследва данните за намеса на властта в независимостта на съдебната система. Забравихме ли КТБ? Вчера финансовият министър призна, че се надявали да възстановят най-много 10% от активите. Борисов продължи да бъде обслужван и активно да използва медийната машина на мафията срещу всеки несъгласен.4. Позволи си да изнудва българитеИ ако първите три точки припомнят неговото традиционно поведение, тази отбелязва нахалното и необмислено поведение в последния месец. Ако изгубим президентските избори, адът ще слезе на земята, даже и санирането ще спре – нали не искате БСП и ДПС? Щом не ме уважавате, аз пък ще подам оставка. Ами, подавай, казаха му обидените българи.5. Предаде ЕвропаБойко Борисов демонстративно изхвърли европейската си опаковка в последната година. Изкуши се от популистката вълна на Орбан и реши да размахва пръстче на Западна Европа. Полакоми се за проруските избиратели и под път и над път мрънкаше за санкциите срещу Русия, но нито веднъж не обясни, че България страда от контрасанкциите на Москва, а не от блокираните авоари на обкръжението на Путин. Поигра си на лично куче пазач на Ердоган. Обвини президента Плевнелиев, че е развалил отношенията между България и Русия, което просто не е вярно като факт. Не поиска от специалните служби да противодействат на скритото прокарване на антиевропейско и проруско влияние в политическите партии, бизнеса и медиите.Сега Борисов ще обвинява кого ли не, че е предал България на комунистите и руснаците, като не е гласувал за Цачева или се е направил на ексцентричен с "Не подкрепям никого". Погледнете числата, г-н Борисов. Вие им подарихте победата.------Задкулисни рокадиОт коментар на д-р Клаус Шрамайер, бивш зам.-посланик на Германия у нас, за "Дойче веле"Със заплахите си за оставка Борисов придаде на тези избори значение, което те всъщност не заслужават. Ако не го беше направил, изборът на Радев можеше да се изтълкува като неприятно, но все пак незначително събитие. Правомощията на държавния глава са и бездруго незначителни.Ако прехвърлим наум досегашните президенти, от Желев до Плевнелиев - кой от тях е оказал трайно влияние върху българската политика? Може би Желев с неговите "Боянски ливади" от лятото на 1992. Или Първанов с неговия "Голям шлем", като в този случай влиянието е за съжаление негативно.Та защо бе избран Радев? Защото бил уж неопетнен. Доста тъжно е, че това очевидно те прави достатъчно квалифициран за поста. Радев бил персонификация на протеста на българите срещу истаблишмънта - и преди всичко срещу Борисов и ГЕРБ. Но защо трябваше тъкмо човек на социалистическата партия да олицетворява този протест? Или връзката между Радев и БСП е чисто случайна?Нима в тези несигурни времена българинът отново търси "силен човек"? Може би затова даде гласа си за един истински генерал - генералът от пожарната очевидно вече не върши работа.Тъй като политическата насоченост на Радев е точно толкова неясна, колкото и тази на Тръмп, можем само да предполагаме, че вятърът ще задуха от тези посоки - национализъм, проруски жестове и антибежанска реторика.Важна роля са изиграли по всяка вероятност и някои задкулисни размествания в съотношението на силите между олигарсите. Борисов навярно се е оказал ненужен.


description: Тя ще покрие 80% от промяната във валутния риск след договорка с КЗП

title: Една банка се е съгласила да превалутира ипотеките в швейцарски франкове

maintext:
© Kacper Pempel
Сдружението на кредитополучателите смята, че и така са нарушени правата им.
Комисията за защита на потребителите обяви, че е постигнала споразумение с една от българските банки, отпускали ипотечни заеми в швейцарски франкове, за превалутиране. По силата на споразумението с комисията банката ще поеме 80% от промяната валутния курс от момента на тегленето на кредита. Според КЗП това означава, че обслужвалите коректно кредита си ще бъдат в хипотезата, че все едно са го взели в евро или в левове. Също така те ще плащат преференциален лихвен процент, който е по-изгоден от този за настоящите кредитополучатели. Според представители на кредитополучателите става дума за Пощенска банка.Споразумението обхваща и тези длъжници, които не са били редовни платци и срещу тях няма издадени изпълнителни листове. А тези, срещу които е образувано изпълнително производство, могат да търсят правата си по съдебен ред. Постигнатото споразумение е при условия, каквито не са извоювани в нито една от останалите държави, в които е възникнал този проблем, твърдят от КЗП.Според представители на кредитополучателите обаче поемането от тяхна страна на 20% от валутния риск, за който според тях те не са били предварително уведомени, също е в ущърб на клиентите. Според тях в рекламните материали на банката не е било описано съществуването на такъв риск. Сдружението "Защита правата на кредитополучателите" твърди, че споразумението на КЗП не е в полза на потребителите и дори е извън правомощията на комисията, като то ограничава възможността на кредитополучатели, изпаднали в невъзможност за плащане, да получат колективна защита на интересите им.Според източници на "Капитал" трите банки, отпускали подобни заеми у нас, са Пощенска банка, Пиреос и Уникредит Булбанк. През 2015 г. франкът, който преди това струваше около 80 евроцента, рязко повиши цената си и почти постигна паритет с единната валута. До тази ситуация се стигна, след като на 15 януари същата година швейцарската централна банка премахна поддържания обменен курс от 1.20 франка за едно евро, което оскъпи рязко местната валута. Съответно това значително повиши погасителните вноски на потребителите с ипотеки в тази валута и те проведоха няколко протеста. Според източници на "Капитал" става дума за малко над 1000 потребители. Затова кредитни консултанти препоръчват ипотечният кредит винаги трябва да е във валутата, в която получаваме доходите си, дори и лихвата при друга валута да е много по-ниска.


description: Компанията ще механизира производството на взривни вещества за гражданския сектор

title: "Орика мед България" инвестира 1 млн. лв. в нова линия за детонатори

maintext:
Компанията инвестира и сериозни средства в безопасност на производството, като за 19 години не е имало инциденти
© Михаил Ванчев
До края на годината един от най-големите производители на взривни вещества за гражданския сектор на Балканите - "Орика мед България", ще приключи инвестиционната си програма за около 1 милион лева. Тя ще позволи цялото ръчно производство да детонатори да се механизира. "Проектът "Балскан" е много важен за нас, тъй като с него пренесохме цялото ръчно производство на системата от неелектрически детонатори "Ексел" от Швеция в България", каза за "Капитал" изпълнителният директор на компанията Станислав Николов.Сега край Панагюрище се произвеждат около 1 млн. детонатора годишно, половината от които се изпращат във фирмата линецзодател "Орика Швеция" и чрез нея отиват в минната и строителната индустрия на всички страни от ЕС и в някои африкански държави. Останалите се реализират на българския и балканските пазари. Нейните взривни вещества се използват при добива на полезни изкопаеми и в строителството на пътища, в металургията, както и за разрушаване на стари сгради.Проектът "Балскан" започва през 2015, одобрен е от "Асарел Медет", който със свое дружество държи 40% в предприятието, и от мажоритарния акционер "Орика Норвегия" след предварителни проучвания на икономическата ефективност от пренасяне на шведското ръчното производство на вълноводи с големи дължини в България. Стойността на проекта е около 200 000 евро и е финансиран изцяло чрез реинвестиция на печалбата. В тази сума влизат стойността на машините, техният превоз до България и монтажът им в Панагюрище. "Първоначално предвижданията бяха за 8 до 10 доставки годишно в Гиторп, Швеция. Успяхме обаче да постигнем ритмични ежемесечни доставки", обяснява Станислав Николов. Освен това компанията работи по още два инвестиционни проекта."Всеки един трите ни инвестиционни проекта има за цел не само по-висока производителност, но и абсолютна надеждност на производството на взривни вещества и устройства. Откакто сме създадени преди 19 години, при нас не е имало нито един инцидент", казва Николов. С безопасността на взривните вещества е свързан и вторият инвестиционен проект на компанията, с който се повишава почти 4 пъти ефективността на производство на емулсионни взривни вещества чрез внедряване на съвременна инсталация за производство.Третият проект от инвестиционната програма на компанията е новият цех за производство на взривни вещества тип "Анфо", включително система за автоматизирано дозиране на компонентите на взривните вещества.Основен пазарен фактор, който влияе върху обемите на производство на взривни вещества и средства за минната промишленост, е стойността на металите на международния пазар. "При намаляване на производството на метали намалява и потреблението на взривни вещества, както е в момента. Това, което правим, е с новите проекти да търсим резерви за снижаване на себестойността и запазване на цените на нашата продукция. Много често работим с едногодишни договори, така че ние да запазим цените, а клиентът - количеството на поръчките" , обяснява изпълнителният директор.В панагюрската компания работят 35 души, най-вече специалисти, завършили минния техникум в Панагюрище, както и инженери със специалност минно дело и химици. "Когато имаме трудности с висшите кадри, ползваме глобалния кадрови ресурс на "Орика", както и помощта на тесни специалисти по съответните дейности от "Асарел Медет". Да, скъпо е, но си струва, защото получаваме и известно организационно ноу-хау. Ползваме и услуги на външни изпълнители", обяснява решенията на кадровите трудности Станислав Николов.


description: София се изравнява със средното европейско ниво, 9 области са излезли от кризата, но в останалата част на страната има застой, показва изследване на ИПИ

title: Българските региони: еврофондовете вече не помагат

maintext:
Икономиката на Пловдив и региона се развива благодарение на големите инвестиции в индустриалните зони
© КРАСИМИР ЮСКЕСЕЛИЕВ
40% от икономическата активност в страната е концентрирана в София.
Кой излезе от кризата
София-град, София-област, Пловдив, Варна, Стара Загора, Разград, Добрич, Велико Търново и Ямбол са надхвърлили нивата от 2008 г.
Тенденции
- София-град безспорно се отличава като район с най-добро развитие по икономически, демографски и социални показатели.
- Столицата обаче е в най-лошо състояние по отношение на сигурността и правосъдието.
- На второ място след София по най-добро социално-икономическо състояние са Бургас, Варна, Стара Загора, Пловдив и Русе, като характерни за тях са добър пазар на труда и сравнително добро образование и здравеопазване.
- Видин, Плевен, Монтана и Враца са в групата "Влошено демографско състояние, слабо развита икономика", като именно във Видин е най-ниската средна годишна брутна заплата.
- За Кърджали, Силистра, Разград и Търговище са характерни много слабо развита икономика и сериозни проблеми с работната сила и пазара на труда.
- Шест са областите, които привличат, а не губят хора: София-град, София-област, Бургас, Хасково, Варна и Пловдив.
- В четири области - Видин, Габрово, Кюстендил и Перник, хората над 65-годишна възраст са два пъти повече от децата до 14-годишна възраст.
- 19 области все още не са успели да стигнат икономическото си ниво отпреди кризата.
- Безработицата намалява във всички области в страната през 2015 г.
- Усвояването на еврофондове на човек от населението е най-високо в София, като това се дължи до голяма степен на два големи проекта: метрото и "София тех парк".
Развитието на регионите и възстановяването им от кризата продължава да е неравномерно. София е далеч напред, следвана от Бургас, Варна, Стара Загора, Пловдив и Русе. Ако обаче столицата бъде извадена от уравнението, разликата между Северна и Южна България не е толкова осезаема. Еврофондовете вече не водят до сближаване на икономическото развитие на районите, а сякаш повече допринасят за раздалечаването им. Където има качествена работна сила, там и капацитетът за усвояване е по-голям. Това са част от основните изводи в годишното изследване на Института за пазарна икономика (ИПИ) "Регионални профили: Показатели за развитие".Цялостният анализ на ИПИ показва, че в периода 2014-2015 г. много от областите са успели да преодолеят ефектите от кризата върху инвестициите и пазара на труда. Около една трета от областите в България обаче страдат от дълбоки структурни проблеми и това не им позволява да достигнат предкризисните си нива на развитие.Фактите показват, че разликите между областите се задълбочават, защото София и няколко други области растат много бързо, докато в други развитието се бави осезаемо. Ако се вземат предвид показатели като среднопретеглен БВП на човек от населението или годишната брутна работна заплата, нивата в северната и южната част на страната са почти еднакви, когато не се смята и столицата, отбелязват от ИПИ. Анализът показва още, че няма статистическа връзка между размера на усвоените еврофондове и факта, че част от българските области постепенно "догонват" средноевропейското ниво на БВП на човек от населението.Авторите на изследването подчертават, че европейските фондове са се превърнали не в инструмент за осъществяване на регионални и местни политики, а в основна цел, която заменя дългосрочната политика за регионално развитие. Бюджетите на общините са трайно зависими от тези средства и те не изпълняват проекти без гарантирано финансиране.Икономическото развитие на София е достигнало средното за ЕС, сочат данните от изследването. БВП на човек от населението в столицата е достигнало европейското ниво през 2014 г. Проблемът е, че разликата с втората област в класацията - Стара Загора, е почти двойна. БВП на човек там е едва 58% от средното за ЕС. Повече от половината области в страната са едва на една трета от европейското ниво."В София има бурно развитие на няколко индустрии: аутсорсинг, разработка на софтуер, строителството се възражда и донякъде промишлеността, въпреки че тя не е водещ сектор в столицата", обясни Десислава Николова от ИПИ. Стара Загора пък привлича сериозни чуждестранни инвестиции, които я дърпат напред.Все пак столицата има един недостатък: сигурността и правосъдието са в най-лошо състояние в страната заедно с това в Кюстендил. БВП на човек от населението е над средното за страната в София, Стара Загора, Варна и София-област, а в Силистра стойностите са най-ниски.Размерът на чуждестранните преки инвестиции (ЧСИ) също показва огромната разлика между столицата и останалата част на страната. Разликата между София и областта с най-ниско ниво на ЧСИ на човек от населението, Монтана, е близо 36 пъти. В топ 5 освен столицата и София-област попадат и Варна, Стара Загора и Габрово.През 2014 г. българската икономика е надхвърлила нивото си от 2008 г., но цели 19 области не са успели да стигнат предкризисното ниво. Успешните в това отношение са София-град, София-област, Пловдив, Варна, Стара Загора, Разград, Добрич, Велико Търново и Ямбол.Като цяло оживлението на пазара на труда, което се наблюдаваше през последните няколко години, е спряло през 2015 г., обясни Десислава Николова. В някои области през 2016 г. се отчита дори и спад на заетостта – Враца, Монтана, Силистра и Кърджали. Структурните проблеми на много области в страната се задълбочават, тъй като не само има огромно разминаване в предлагането и търсенето на труд, но и недостиг на нови работни места.Недостигът на кадри продължава да ограничава разрастването на бизнеса, като една трета от промишлените предприятия твърдят, че това е голям проблем за тях. Дефицитът на кадри е най-значимата пречка за 70% от малките и средните предприятия."Поради недостига на кадри българската икономика работи под своя потенциал", казва Явор Алексиев от ИПИ.Същевременно през 2015 г. безработицата намалява във всички области, като в някои случаи (напр. Монтана и Благоевград) това се дължи на преминаването на безработни в редиците на икономически неактивните, т.е. тези, които не търсят работа.През 2016 г. се наблюдава сериозна тенденция към повишаване на местната данъчна тежест, обясни Петър Ганев от ИПИ. Най-чувствително покачване през тази година се отчита при данъка върху недвижими имоти, тъй като те са най-сериозният източник на приходи в бюджетите на общините. "Имаше призиви от централната власт да се вдигат местните данъци и явно това имаше ефект", обясни Ганев.Ако през 2014-2015 г. са отчетени 58 случая на увеличение на местните данъци и такси, през тази година случаите вече са над 80, показват данните на ИПИ. Само в 17 случая е регистрирано намаление на местната данъчна тежест.Същевременно обаче липсва прозрачност по това как ще се случва оздравяването на общините. Петър Ганев обясни, че не е ясно как финансовият министър разговаря с общинските власти, които искат безлихвени заеми за оздравяване. Поне 36 общини са в процедура по финансово оздравяване, като Перник например иска 20 млн. лв., цитираха от ИПИ данни.


description: Има сериозни съмнения, че постът може да бъде изтъргуван срещу подкрепа на ГЕРБ на изборите за президент

title: Сделката за следващия български комисар

maintext:
Борисов и Юнкер са обсъдили възможни ресори в телефонен разговор в понеделник
© Надежда Чипева
Каква ще е новата роля на Кристалина Георгиева в Световната банка
Фотограф: Анелия Николова
Позицията на Главен изпълнителен директор, която ще заема Георгиева от началото на януари, е новосъздадена за институцията на Световната банка. Тя ще докладва директно на президента на банката Джим Йон Ким, който беше преизбран за втори петгодишен мандат миналия месец. Това означава, че тя ще бъде ефективният номер две в банката и ще надзирава всички основни операции и функции на организацията.
Георгиева ще отговаря за двете най-големи звена от групата на Световната банка – Международната банка за възстановяване и развитие и Международната асоциация за развитие. Ще надзирава още и офисите на Световната банка по света.
В момента Европа държи само едно заместник-председателско място в управлението на Световната банка. Откакто г-жа Георгиева напуска банката през 2010 г., Източна Европа не присъства в управлението на институцията, което прави назначението й важно за целия регион.
При номинирането й за поста президентът на Световната банка специално подчерта опита й като комисар по хуманитарната помощ като ключово предимство. "Кристалина е лидер, разпознат на глобално ниво, с доказани резултати в подобряването на живота на хората в нужда", казва Ким. Само преди месец на годишната среща на институцията с Международния валутен фонд във Вашингтон Световната банка заяви, че ще увеличи усилията и мерките си за борба с неравенството, за да посрещне целта си за премахне крайната бедност по света до 2030 година.
- Оттеглянето на Кристалина Георгиева означава, че България ще има друг, вероятно по-маловажен ресор в Европейската комисия.- Оставката на българския еврокомисар ще предизвика сериозно разместване в ЕК.Ако българското правителство беше компания, която търси мениджър за важна международна позиция чрез обява, тя нямаше да гласи (както би трябвало): търси се компетентен човек със задълбочена експертиза, лидерски умения, управленски опит и владеене на чужди езици. Вместо това на овакантеното от Кристалина Георгиева място на български еврокомисар би трябвало да окачи реклама: търси се политическа сделка.Георгиева обяви в петък, че напуска поста зам.-председател на Европейската комисия и комисар по бюджет и финанси, за да поеме позицията главен изпълнителен директор на Световната банка - институцията, в която тя се е развила като професионалист. Министър-председателят Бойко Борисов обаче не побърза да посочи кой ще я замести в ЕК и по всяка вероятност ще остави това решение за след приключването на президентските избори. Според два източника на "Капитал" причината за забавянето не е случайна, а името на следващия български комисар може да бъде изтъргувано срещу подкрепа за кандидата за президент на ГЕРБ Цецка Цачева. Според социологическите проучвания разликата между Цачева и най-големия й конкурент ген. Румен Радев (БСП) е много малка, а на балотажа тя трудно ще може да събере повече гласове. Сценарий, при който партия с голям електорален ресурс, но без собствена кандидатура за президент, като ДПС например, може да мобилизира гласове в полза на Цачева срещу възможността да излъчи еврокомисар, е логичен за Борисов, но лош за България. Това би означавало поредна компромисна кандидатура, която рискува да постави страната ни в изолация в Европейската комисия. И огромна крачка назад след извоювания зам.-председателски пост в управлението на институцията.Съмнението, че ще има политическа сделка зад новата номинация за еврокомисар, се засилва от два факта. Първо, Борисов протака решението за след изборите, въпреки че според източник на "Капитал" от Министерския съвет е знаел за предстоящата оставка на Кристалина Георгиева няколко седмици по-рано. Тоест е имал достатъчно възможности да обсъди както с правителството, така и с европейските ни партньори подходящи номинации. "Нямаме бърза работа, Кристалина Георгиева до края на декември ще е там", заяви той пред журналисти през уикенда.Второ, несъстоятелният аргумент, с който Борисов веднага отрече настоящият президент Росен Плевнелиев да е възможен избор за еврокомисар. "Плевнелиев не е сред вариантите, защото трябва да остане на президентското място до края на януари. Такава ни е конституцията", заяви Борисов. Същото повтори в началото на тази седмица и вицепремиерът Томислав Дончев - че има "времеви проблем" с това Росен Плевнелиев да стане български еврокомисар, защото мандатът му изтича в началото на следващата година, а трябва да изпратим нов кандидат до края на тази.Източници на "Капитал" обаче казват, че ЕК не е поставяла пред България подобни формални изисквания. Оставката на Георгиева е ефективна след 31 декември, а тази седмица депутати от бюджетната комисия заявяват пред европейското издание Politico, че ще изчакат действащата еврокомисарка да напусне поста, преди да започнат изслушванията за неин заместник, което е знак, че разместванията в еврокомисията могат да се проточат през целия януари.Плевнелиев изглеждаше като приемлив вариант заради технократския си профил, мениджърски опит, добра репутация и контакти в Европа, има експертиза в областта на регионалното развитие (ресор, който сам Борисов пожела България да получи след разместванията) и владее английски и немски език. Самият факт, че е бил действащ държавен глава, можеше да осигури и по-значимо портфолио на България. И след като нито качествата, нито процедурата пречи да се номинира сегашният президент, очевидно има политически причини - твърде вероятно Борисов не може да получи никакви други ползи от издигането на Плевнелиев.Ако действително следващият български комисар бъде резултат от политическа предизборна сделка, това ще ощети България и ще я постави в неизгодна ситуация при преговорите за ново портфолио. Принципът в Европейската комисия е, че ресорите се дават и според качествата на хората, а не само според желанията на държавите. Председателят на ЕК Жан-Клод Юнкер гласува доверие на Кристалина Георгиева да управлява европейския бюджет и финанси и да бъде негов заместник заради богатата й биография, добри резултати и лични качества, а не защото България като страна е заслужила този важен ресор или защото Борисов лично й го е издействал, както той твърди. Благодарение на нея страната ни действително имаше място около масата за преговори и можеше да предлага решения. България има нужда от силна и уважавана личност за еврокомисар и защото един от начините да промени репутацията ни на най-бедния и корумпиран член на ЕС е чрез качествени хора, които работят в европейските институции.Разбира се, какъв ресор ще получи България зависи и от баланса на силите и взаимоотношенията в самата Европейска комисия. Почти ясно е, че страната ни губи бюджетното портфолио, тъй като още в писмото си в петък, с което потвърди оставката на Георгиева, председателят Жан-Клод Юнкер написа, че ще възложи нейната работа на германския комисар Гюнтер Йотингер, който досега отговаряше за дигиталната икономика и общество.Неговата номинация обаче не се радва на добър прием. В същия ден, в който беше обявено напускането на Георгиева, в YouTube беше разпространено видео от реч на Йотингер на бизнес форум в Хамбург, в която той нарича китайците "дръпнати очи" и "калпазани", омаловажава жените и се подиграва с гей браковете. Той разпространи официално съобщение този четвъртък , в което се извинява за всички свои неуместни бележки. Но поведението му срещна остри критики от редица европейски депутати, които го обвиниха в расизъм и ксенофобия. В Брюксел той вече има репутацията на непредвидим заради серия от предишни изказвания. Докато е енергиен комисар например, той успява да разтърси пазарите, описвайки ядрената авария в АЕЦ "Фукушима" като "извън контрол".Йотингер обаче се ползва с подкрепата както на германския канцлер Ангела Меркел, така и на Европейската комисия, след като говорителите и на Меркел, и на ЕК застанаха зад него с лаконични коментари след случката от петък.Със сигурност германският еврокомисар ще трябва да се подготви за тежко препитване от представителите на Европейския парламент, който задължително трябва да одобри кадрови промени в комисията. Въпреки че е малко вероятно да се размине с ключовия пост на комисар по бюджета заради този скандал, според Financial Times той може да му коства поста вицепрезидент на ЕК, какъвто имаше Георгиева.Извън репутационния проблем на Йотингер номинирането на германец за ресора бюджет и финанси със сигурност няма да се хареса на страните от Централна и Източна Европа и на южни държави като Португалия и Испания. Със задълбочаването на мигрантската криза Германия все повече настоява за пренасочване на повече средства за решаването на този проблем в бюджетните дискусии и за орязване на кохезионната политика. С напускането на Кристалина Георгиева Централна и Източна Европа губят място при преговорите по тези въпроси, а в допълнение Юнкер вече си спечели гнева на т.нар. Вишеградска четворка - Полша, Унгария, Чехия и Словакия, заради предложението на ЕК за квоти за разселване на мигранти.Вероятно е председателят на ЕК да направи по-сериозни размествания в състава на комисията след напускането на Георгиева. Като за начало ще трябва да намери и кой да поеме дигиталната икономика от Йотингер, а и отдавна е известно желанието му да направи специален ресор за т.нар. план "Юнкер", който в момента е в портфолиото на комисаря по инвестициите и конкурентоспособността Юрки Катайнен. Освен това Юнкер вероятно ще настоява следващият български комисар отново да бъде жена, за да не разваля джендър баланса в комисията.Напускането на Кристалина Георгиева е голяма загуба не само за България, но и за самата Европейска комисия. Според анализ на европейското издание Politico напускането й "лишава комисията от човек с несъмнени качества и оголва недостатъците на лидерството на Жан-Клод Юнкер". Според медиата оттеглянето на Георгиева е удар по комисията, от който Юнкер няма да може лесно да се измъкне. И това, на което може да се надява той, е Георгиева да успее да разреши най-спорните части от бюджетното портфолио (преговорите по бюджета за 2017 година и първата половина от средносрочната оценка за цикъла 2014 - 2020 г.), преди да си тръгне до края на годината.


description: Страните износителки се събират във Виена, а основната въпросителна е дали държавите ще успеят да приложат вече формално постигнатото споразумение от...

title: Петролните пазари са изнервени преди срещата на ОПЕК днес

maintext:
Централата на ОПЕК във Виена.
Страните износителки се събират във Виена, а основната въпросителна е дали държавите ще успеят да приложат вече формално постигнатото споразумение от септември. То, заедно с още договорки, предвижда съкращаване на добивите с 1 млн. барела от 33.82 млн. на ден в момента. Основни противници на това са Иран и Ирак, върху които се оказва натиск от Саудитска Арабия. Русия вече обяви, че ако има споразумение за съкращаване на добивите, ще се присъедини. Несигурността на пазарите доведе до спад на петрола от около 4% във вторник до 45-46 долара за барел.


title: Темидамаркет - Капитал

maintext:
© Надежда Чипева
- През лятото започна съдебната битка за контрола и наема на магазините на "Техномаркет".
- Иначе идентичните казуси се развиват различно - в зависимост от това в кой съд попаднат.
- На страната на компанията на Пеевски очевидно са прокуратурата и някои съдилища.
Делян Пеевски е собственик на "Техномаркет". Освен това депутатът от ДПС може да разчита на пълно съдействие от прокуратурата.
Фотограф: Надежда Чипева
Николай Китов е бивш собственик на "Глориент". От миналата година той и семейството му са под постоянен обстрел от прокуратурата.
Фотограф: Юлия Лазарова
В началото на седмицата Софийската градска прокурaтура разпрати кратко съобщение, че е предала на съд мениджър от веригата "Техномаркет", който е ощетил дружеството с 4.2 млн. лв. Става дума за 30-годишния Николай Китов, който носи името на баща си - съосновател и доскоро изпълнителен директора на веригата. Според прокуратурата Китов-младши не е прекратил доставките от "Техномаркет" към "МЛЛ трейд" въпреки достигане на договорения кредитен лимит, а след това "не е предприел и действия по събиране на вземания" или "тяхното обезпечение".Покрай това дело има три любопитни момента.Първо, обвинителният акт е изготвен от прокурора, който се явяваше по делото срещу бившия зам.-председател на ДПС Христо Бисеров (оправдан на две инстанции).На второ място, разследването срещу Китов-син се движи с невиждани темпове - само година и четири месеца след деянието (прокуратурата твърди, че безстопанствеността е продължила от март до юни 2015 г.) той е предаден на съд.И може би най-важното - внасянето на обвинителния акт срещу Китов-младши идва в момент, в който "Техномаркет" и наемодателят на магазините - "Глориент инвестмънт БГ", водят тежка съдебна битка. Битка, в която една от страните е депутатът от ДПС Делян Пеевски като собственик на веригата през дубайска офшорка. А от другата е фирма, в която допреди собствените му съдебни проблеми основен акционер беше Китов-старши. В корпоративните си начинания Пеевски често разчита на държавна подкрепа в лицето на прокуратурата и отделни подразделения на съдебната власт. А казусът с Китов страховито напомня този с точещото се и досега дело "Захар", където насред конфликт с депутата беше обвинен и вкаран в ареста синът на Гриша Ганчев.Преди близо 10 години в резултат на преструктуиране имотите, в които се помещават магазините на веригата, са извадени в дружеството "Глориент инвестмънт БГ", 60% от което до 2015 г. се държат от двамата съоснователи на "Техномаркет" Христо Кусев и Николай Китов. През лятото на 2015 г. Николай Китов е задържан в рамките на международна операция за данъчни престъпления и предаден на властите в Италия. От два независими източника "Капитал" научи, че замесването на Китов в случая е станало по информация, подадена от българските на италианските власти и в частност от правоохранителни структури, в които влиянието на ДПС е значително.Паралелно с това българската прокуратура разследва Китов и Кусев за данъчни и финансови престъпления. В началото на 2016 г. друг от основните акционери във веригата - Едоардо Миролио, продаде дела си при неясни условия, а през юни Пеевски вече контролираше над 2/3 от компанията.Именно тогава започват и съдебните спорове между "Техномаркет" и "Глориент инвестмънт БГ". Компанията, която е собственик на магазините, се обръща към съда с искане веригата да плати наемите си и да напусне обектите. От своя страна "Техномаркет" завежда дела, в които твърди, че сделката по прехвърлянето на имотите през 2006 г. е нищожна.По информация на "Капитал" в момента в различни съдилища в България - основно в София и Пловдив, се водят над 60 дела по казуса.При все че картината изглежда повече от ясна и в синхрон с пазарната логика, делата се развиват разностранно."Глориент" води три групи дела. Първата група е за неплатените от "Техномаркет" наеми. Втората е за неустойките - тъй като според договорите за наем между двете компании, ако споразумението се прекрати, наемателят дължи като неустойка наемите до края на срока на договора. В третата група дела "Глориент" иска от "Техномаркет" да освободи магaзините, които ползва след прекратяването на договора. Отделно от това от чуждестранния инвеститор искат от съда да запорира банковите сметки на компанията.Тезата на "Техномаркет" е, че сделките за покупко-продажба, сключени между "Глориент" и веригата, са нищожни. Според компанията на Пеевски те противоречат на добрите нрави, като е изброен дълъг списък от основания - "абсолютна нееквивалентност на цената и предоставения имот", "допълнително повторно облагодетелстване на купувача", "липса на реално плащане на цената по договорите", "явна свързаност между купувача и продавача", "действия на представляващия продавача във вреда на представлявания", както и противоречие със закона - липса на решение на акционера за сделките, тъй като стойността им не отговаря на пазарната.Именно позовавайки се на заведените искове, с които се иска договорите за наем да бъдат обявени за нищожни, компанията на Пеевски иска спиране на делата, инициирани от "Глориент", а в някои случаи като допълнително обезпечение - спиране и на изпълнителните дела, които чуждестранният инвеститор е успял да образува срещу веригата.Веднъж попаднали във фунията на съдебната система, тези уж идентични дела започват да се развиват по различен начин в зависимост от това при кого попадат.През август Софийският градски съд уважава три молби за обезпечение на бъдещ иск (за неустойката по договора), подадени от "Глориент". Делата отиват в Апелативен съд - София, където две от определенията на долната инстанция са отменени, т.е. молбите на собственика на имотите - отхвърлени.Едното определение е на съдебен състав, председателстван от близкия до ДПС зам.-ръководител на апелативния съд Стефан Гроздев, а докладчик по делото е Тодор Тодоров. Едно отклонение - съдия Тодоров стана известен преди време с едно свое противоречиво решение по дело между Инвестбанк и фирма, която твърдеше, че парите, които тя е имала по сметка в банката, са изчезнали. Делото срещу банката е спечелено на първа инстанция, но при разглеждането му на втора в залата се появява адвокат, който твърди, че ищцата е оттеглила претенцията срещу банката. Тогава съдия Тодоров приема тази версия и прекратява делото.Състав с председател Стефан Гроздев и докладчик Тодор Тодоров отменя определението на долната инстанция, с което е уважена молбата на "Глориент" сметките на "Технополис" да бъдат запорирани. Мотивът, който съдебният състав приема, е, че бъдещият иск, който собственикът на имота е завел срещу веригата, най-вероятно е неоснователен. Причината - в договора за наем "не е уговорена неустойка в случай на разваляне на договора поради забава за плащане на наемни вноски". В действителност в договора пише, че в случай на прекратяване от наемодателя поради неизпълнение на задълженията на наемателя последният "при писмено поискване е дължал заплащане на неустойка на наемодателя, равна на сумата от всички наемни цени, които биха били дължими и платими за останалата част от договора".Съдът на практика казва: в договора пише, че неустойка се дължи, когато той е прекратен по вина на наемателя, но никъде не пише изрично, че неустойката се дължи, ако той е прекратен, защото наемателят не си плаща наема.Друг интересен момент е, че адвокатите на "Техномаркет" често избират съдилища в провинцията, за да завеждат исковете си, без никаква логика за подсъдност. Така например дело, по което предмет е имот в Бургас, е заведено във Враца, а за обекти в Плевен и Велико Търново - в Окръжния съд в Пловдив.Специализираният сайт defakto.bg цитира информация от информационната система на пловдивския съд, според която повечето дела попадат при един и същ съдия - Александър Стойчев.Името на Стойчев нашумя покрай придобиването на Пловдивския панаир от близкия до БСП бизнесмен Георги Георгиев, което стана възможно именно благодарение на дело, гледано от Стойчев.По време на избора му за главен прокурор Сотир Цацаров ще защити колегата си, който е командирован в окръжния съд по времето, когато Цацаров е бил негов председател. От defakto.bg коментират, че един от актовете на Стойчев вече е отменен от горната инстанция, а делото - изпратено в София.До редакционното приключване на броя от "Техномаркет" не отговориха на изпратените въпроси от "Капитал".Съдебните битки между "Глориент" и "Техномаркет" едва ли ще приключат в близката година. Юристи, с които "Капитал" се консултира, коментираха, че в действията на търговската верига няма никаква пазарна логика – те ангажират огромен ресурс в съдебни такси, за да водят процеси, които изглеждат обречени. Това може да се обясни със стратегия за протакане и водене на война на изтощение, която да доведе противниковата страна на масата на преговорите, особено ако започнат да валят и наказателни обвинения. Или с твърда убеденост, че Темида ще си отвори очите към правилната страна.


description: Instant messaging

title: Мигни за снимка

maintext:
[Snapchat]
Сигурно сте чули за умната кампания на Snapchat - изникващи неочаквано тук и там вендинг автомати, които продават слънчеви очила с камера срещу 130 долара. С тях могат да се заснемат и изпращат типичното за Snapchat десет секундно видео от вашата перспектива, без да държите телефон - само с натискане на бутон на рамката.
деята за камера на очите не е революционно нова. Компании като Google и Pivothead вече са правили подобни опити, които обаче така и не станаха твърде популярни и масови. Една от разликите този път е, че Snapchat-очилата изглеждат като аксесоар, който бихте носили и навън.
Има и предизвикателства - например, селфи културата, на която не е ясно как може да отговори Spectacles by Snap. Но пък и джаджата навлиза тъкмо навреме, когато видео стриймингът в реално време набира скорост.
Ботовете-продавачи се появиха (и съответно бързо изчезнаха) в няколко американски града и предизвикаха фурор в социалните мрежи през последните седмици. Извън хитрата идея за физически придатък към дигиталната платформа, интересът към Spectacles by Snap, показва, че потребителите са готови за следващата стъпка в мобилната комуникация, пише електронното издание Wired.Освен това джаджата е нов тип безжично устройство, което се синхронизира само с едно приложение. Идеята за дигитален продукт и физически аксесоар към него е повече от интересна.


description: Афганистански граждани от лагера за бежанци в Харманли се разбунтуваха срещу забраната да напускат лагера и влязоха в сблъсъци със жандармерията. В...

title: Мигрантите в лагера в Харманли се вдигнаха на бунт

maintext: Афганистански граждани от лагера за бежанци в Харманли се разбунтуваха срещу забраната да напускат лагера и влязоха в сблъсъци със жандармерията. В инцидента няма пострадали. В началото на седмицата ДАБ временно ограничи напускането на центъра от чужденците, търсещи закрила, като превантивна мярка срещу разпространението на зарази. След извършените прегледи специалисти от ВМА не откриха масова зараза сред бежанците.Вижте кадри от бунта на мигрантите във видеото на информационна агенция "Сакар нюз":


description: Малките и средните предприятия стават по-конкурентни, но голямата разлика между севера и юга остава, показва класацията "Гепард"

title: Видимо възстановяване

maintext:
[Shutterstock]
Статията е част от класацията на най-динамичните малки и средни компании "Гепард". Поръчайте изданието на хартия или в pdf формат тук или на 02/4615 271 и 02/4615 349. Цена 15 лв. с ДДС и доставка.
62% от всички растящи малки компании са съсредоточени в южната икономическа ос София – Пловдив – Стара Загора – Бургас.
Лидер в класацията е германският производител на автомобилни климатични системи Behr-Hella Thermocontrol.
За да попадне в класацията, една компания трябва:
- да има поне 5 служители
- да отбелязва ръст на своите приходи* в две поредни години
- да отговаря с резултатите си от 2015 г. на определението за малки и средни предприятия (не микро-), заложено в закона между 3.9 млн. лв. и 97.5 млн. лв. приходи и/или активи между 3.9 млн. лв. и 84 млн. лв.
- да бъде частна собственост
- да не е финансово, здравно, хазартно или холдингово дружество.
* Класацията работи с данни за приходите, без да включва приходи от финансирания, увеличение на запасите, разходи за придобиване на активи по стопански начин. Използвани са данни на "Капитал" от Търговския регистър, НСИ, НОИ
Ситуацията в ЕС
Малките и средните предприятия (МСП) са гръбнакът на европейската икономика и представляват 99% от всички компании. В последните пет години те са създали около 85% от новите работни места, при условие че две трети от общата заетост е в частния сектор в ЕС. Европейската комисия счита тези компании и предприемачеството като ключов елемент за осигуряване на икономически растеж, иновации, създаване на работни места и социална интеграция в ЕС.
2014 г. е била първата с ръст заетите в МСП в ЕС след финансовата криза, показва годишният доклад за сектора на Европейската комисия. Според него финансовото състояние на МСП се възстановява и те са започнали отново да наемат хора. През 2014 г. на тях в евросъюза се пада лъвският пай от създадените нови работни места в сектора на нефинансовите предприятия – със 71.4%. В 22.3 млн. МСП в страните от Европейския съюз са били заети почти 90 млн. души и тези предприятия са генерирали над 3.7 трлн. евро добавена стойност в общността. В сравнение с 2013 г. добавената стойност е нараснала с 3.3%, а заетостта - с 1.2%.
Възраждането на МСП е до голяма степен в резултат на подобрените макроикономически и бизнес условия. Въпреки това заетостта все още трябва да се увеличи, за да се постигне пълно възстановяване от кризата. Докато броят на малките и средните предприятия през 2014 г. е почти 2.5% по-висок от 2008 г., равнището на заетост в тях остава 1.3% под нивото от 2008 г. В анализа се открояват три групи страни в ЕС според развитието на МСП – с ръст на добавената стойност и увеличаване на заетостта над нивото от 2008 г.; с положителен темп на развитие и ръст на добавената стойност, но все още заетостта остава под нивото от 2008 г.; и третата, при която добавената стойност и заетостта не са достигнали нивото от 2008 г. България попада в третата група страни, заедно с Чехия, Хърватия, Кипър, Дания, Гърция, Унгария, Ирландия, Италия, Латвия, Литва, Полша, Португалия, Румъния, Словения и Испания.
Най-големият растеж от седем години, по-висока заетост и частно потребление, но леко забавен износ. В такава среда се развиха и растяха най-динамичните малки и средни компании в България през 2015 г. Тези положителни сигнали върнаха надеждата, че разклатените основи на икономиката започват да се стабилизират след глобалната криза от 2008-2009 г. Така, ако преди две-три години новините за бизнеса не бяха много оптимистични, сега ситуацията изглежда по-добре. Разбира се, несигурността на средата и проблемите с намирането на квалифицирана работна ръка остават, но добрата страна е, че те могат да се разрешават с активното участие на предприемачите.В класацията за най-динамичните компании "Гепард" за 2015 г. влизат 1557 малки и средни предприятия, в които работят близо 140 хил. души. През миналата година те са реализирали приходи от 21.4 млрд. лв., което е близо 25% от брутния вътрешен продукт за 2015 г. Нетната им печалба е 1.5 млрд. лв., а средният ръст на постъпленията през миналата година е бил 71.78%. София остава безспорният бизнес център на страната и това вероятно ще продължи с десетилетия при запазване на сегашния модел на икономиката. Затвърждава се тенденцията за развитието на южната икономическа ос София – Пловдив – Стара Загора – Бургас. В северната част на страната Варна остава най-големият притегателен център за предприемачите и въпреки че Русе и Велико Търново се опитват да възстановят старата си слава, разликата между севера и юга в икономиката ще продължи да е очевадна.Традиционно търговията на едро е най-привлекателната дейност за малките и средните предприятия, попаднали в класацията. На този сектор се падат малко над 26.1% от общите приходи. Компаниите от строителството и машиностроенето формират 11.8% и 7% от постъпленията. На опашката са малки и средни компании от хотелиерството и ресторантьорството, селското стопанство и горивата, като по-слабото представяне на последния сектор вероятно се дължи на рязкото поевтиняване на петрола през последните две години.Анализ на данните по области показва, че продължава негативната тенденция бизнес активността в България да е съсредоточена в няколко области. В София са базирани почти 45% от компаниите в подреждането, като те формират над 47% от общите постъпления на всички МСП в него. Пловдив затвърждава позицията си на втория бизнес център, като 158 компании от областта са сред най-добрите, които реализират близо 11% от общите приходи. Варна е последната област с трицифрен брой малки и средни компании в класацията - 101. Бургас, Благоевград и Стара Загора допълват челната шестица.Не е изненада, че областите, които са на опашката по икономическо развитие, имат най-малко представители в "Гепард". Това са Кюстендил – 7 компании, Видин – 8, Разград – 9, Смолян и Силистра – по 12. Разбира се, че и в тях има успешни предприятия, но техният брой не е достатъчен, за да може развитието на тези части от страната да е устойчиво. Заради политиката на държавата, в резултат на която нова инфраструктура се изгражда главно в Южна България, тази част се развива доста по-добре от северната и привлича повече инвестиции. "Гепард" потвърждава тази тенденция, като показва, че в т.нар. южна икономическа ос София – Пловдив – Стара Загора – Бургас са съсредоточени 62% от всички растящи компании, които са реализирали приходи от 13.57 млрд. лв. през миналата година, или 63.4%.Лидер в класацията е германският производител на автомобилни климатични системи Behr-Hella Thermocontrol (BHTC) с внушителния ръст на приходите от близо 4700%. Този резултат се дължи на факта, че предприятието в индустриалната зона в Божурище започна работа през пролетта на 2015 г. и тази година ще е първата цяла от дейността му в България. Постъпленията на българския завод "Бер-Хелла термоконтрол" през миналата година са били 43.247 млн. лв., като очакванията са през тази да достигнат 100 млн. лв., т.е. над двойно повишение на приходите. Освен производствена дейност компанията има и развоен екип, който е вторият по големина в групата. Досега в предприятието са вложени над 50 млн. лв., а през следващите две години BHTC планира да удвои производствените площи и служителите си. Германската компания е сред най-големите играчи в автомобилния отрасъл. Произвежда панели и уреди за обслужване и управление на автомобилни климатични инсталации, така също климатични сензори, контролери за въздух и нагреватели за стъкла. Сред клиентите й са световни марки като Daimler, BMW, Audi, Volkswagen, Volvo, Renault, MAN, Scania и др.Месопеработвателното предприятие "Мултимес груп" от Лясковец е на второ място с ръст на приходите от близо 4500% - до 32.879 млн. лв. Фирмата е създадена през 2000 г., но като месопреработвателно дружество започва дейност през септември 2013 г. в нова фабрика, отговаряща на всички евростандарти.Челната тройка допълва софийската "Евротранспорт 2000", чиито постъпления са пораснали през 2015 г. с почти 4200% и са достигнали близо 11 млн. лв. Тя е собственост на създадената през 2011 г. "Юрорент", партньор и официален представител в България на американската компания Carrier Transicold, доставчик на оборудване, резервни части и услуги за хладилен транспорт.Анализ на класацията на 20-те най-растящи компании по сектори показва, че този на търговията е имал най-големи приходи. При търговията с автомобили те са 395 млн. лв., а при останалите търговци - над 364 млн. лв. Бизнесът с горива и производството на машини и оборудване са вторият и третият по значимост, като най-добрите компании в тях са имали постъпления от съответно 277 млн. и 274 млн. лв. през миналата година.Технологичният бизнес се представя все по-добре – общите приходи на най-добрите 20 компании (които са различни) в него през последните три години почти са се удвоили – от 141 млн. за 2013 г. до 260 млн. лв. през миналата. Същото се отнася и за печалбата им, като за 2015 г. секторът е отчел най-добрия финансов резултат в класацията - 39 млн. лв. Следват бизнесът с метали и строителството – с печалби от 35.8 млн. и 27.4 млн. лв.Интересно е да се отбележи, че в три отрасъла – горива, транспорт и храни и напитки, общият финансов резултат на 20-те най-добри компании в тях е отрицателен.IT секторът е и най-рентабилният със съотношение между приходите и печалбата на 20-те най-добри компании от 15%. По този показател на второ място отново е бизнесът с метали с 14.3%, а трети е селското стопанство с 11.1%.Безпристрастните оценки на Световния икономически форум показват, че бизнесът в България става по-конкурентен. Според Глобалния индекс по конкурентоспособност на организацията за 2015 г. страната заема 50-о място от общо 138 анализирани държави, като отчита леко подобрение по показателите технологична готовност (интернет свързаност, мобилни абонати и т.н.), макроикономическа стабилност, пазар на труда. Основен проблем на средата на правене на бизнес остава ефективността на институциите, и особено на съдебната система.В същото време предприемачите посочват като един от основните си проблеми липсата на добре обучени кадри. За справянето с него ще трябва да положат сериозни усилия, защото дори и да предположим, че средното и висшето образование в кратки срокове ще подобрят качеството си, новите кадри винаги ще имат нужда от практическа подготовка. До това заключение отдавна стигнаха IT компаниите, които откриха свои академии за подготовка на кадри. Подобни обучения предлагат и индустриални компании, което показва, че това е по-правилният път за разрешаването на проблема, отколкото постоянното чакане на бизнес организациите държавата да направи нещо в правилната посока. Вярно е, че в този случай са необходими допълнителни инвестиции от компаниите, но те със сигурност ще се изплатят. Още повече че такава е практиката в по-развитите страни от България.В резултат на продължилата няколко години криза на голяма част от малките и средните предприятия в България се наложи да отложат инвестиционните си планове, а достъпът им до финансиране традиционно е по-труден. Ситуацията обаче се променя, след като през последните две години българската икономика се възстановява, като очакванията са това да продължи, макар и с по-бавен темп. Основните фактори за растежа се променят – от износа и държавните разходи през 2015 г. на вътрешното потребление през тази. Голям принос оказва и подобряването на пазара на труда, поради което и част от по-високо потребление се дължи на новите работни места. А те се създават главно благодарение на инвестициите в някои ключови сектори на икономиката – IT, аутсорсинг, производство на автомобилни части.Така че от макроикономическа гледна точка са налице добри предпоставки за продължаване възстановяването на сектора на на малките и средните предприятия, защото според последните официални данни на Европейската комисия към края на 2014 г. България е в групата страни, в които добавената стойност и заетостта формирани от тях не са достигнали нивото от 2008 г.


description: Заемите за неправителствения сектор са се повишили на годишна база с 1.3% през октомври

title: Кредитирането расте за пръв път след фалита на КТБ

maintext:
© Красимир Юскеселиев
Откъде идва растежът
Банковото кредитиране към неправителствения сектор в България расте за пръв път на годишна база от октомври 2014 г., показват данните на БНБ. Ниските лихви, успешно приключилите стрес тестове на българските банки и ръстът на икономиката са причина за активизирането. Това е и първият годишен растеж след фалита на КТБ, който силно сви кредитирането. Основният ръст, който е 1.3%, идва от междубанковите заеми и ипотеките, леко повишение има и при кредитите за бизнеса.През последната година междубанковите заеми са се увеличили с 31% до 1.5 млрд. лв. И макар със скромните 0.03%, кредитирането за бизнеса все пак расте и е малко под 31 млрд. лв. При тях обаче все още не може да се неутрализира значителното свиване на кредитирането от миналата година в размер на 15%, или над 5 мрлд. лв.Ниските лихви, търсенето на алтернативни позиции за инвестиране и покачващите се цени на имотите стимулираха до известна степен и жилищните заеми. В сравнение с миналата година сумата на ипотеките, отпуснати от търговските банки, е с 1% по-голяма и възлиза на 8.8 млрд. лв. Макар и на пръв поглед незначително, това е най-големият годишен темп покачване на обемите жилищни заеми от октомври 2011 г. насам, когато те се увеличиха с 2.2% на годишна база.Обемът на потребителските заеми обаче се понижава с 0.8% до 7.3 млрд. лв. Така се запазва тенденцията заемите за харчене да остават в нива на плюс-минус 1% от 2013 г. насам.Кредитите, по които има забавяне, се понижават чувствително и при фирмените заеми са на най-ниското ниво от 2010 г. насам. Същото важи и за потребителските и жилищните заеми. След като банките направиха значителни обезценки, а няколко от тях продадоха на колекторските компании мултимилионни портфейли с необслужвани заеми, за да се подготвят за прегледа на активите на БНБ, необслужваните потребителски кредити са малко над 13%, а жилищните – 18.5%. Именно според колекторските компании подобен вторичен пазар на лоши заеми в бизнес сегмента предстои да се развие у нас, като това ще зависи до голяма степен и от ефективността на съдебната система.Ниските и дори отсъстващите при по-големите банки лихви по депозитите не се отразяват категорично на спестяванията на домакинствата. Само през октомври тяхната сума в българските банки нараства с около 250 млн. лв. и вече надхвърлят 44 млрд. лв., което представлява точно 50% от прогнозния БВП на страната за тази година. В сравнение с октомври 2015 г. сумата на спестяванията на домакинствата е нараснала с 6.3%, а според данните на БНБ средната доходност, която българските банки са давали по спестовните влогове, тогава е била само 0.72%. Това означава, че огромната част от разликата от 2.6 млрд. лв. идва от нови спестявания, депозирани от гражданите в търговските банки, а не от изплатени лихви.Що се отнася до структурата на депозитите на домакинствата, малко над половината от тях са с договорен матуритет, при които банката не изплаща лихва, в случай че парите бъдат изтеглени преди изтичането на срока му. Само 10% от срочните влогове са за период, по-дълъг от 2 години. Именно заради ниските лихви спестяванията, които българските граждани държат в овърнайт депозити, нарастват с близо 30% на годишна база. Те представляват 21% от общата сума, а оставащите 25% са депозити, договорени за ползване след предизвестие.


description: Как може да изглежда страната 20 години след намирането на големи залежи петрол

title: Когато България откри нефта...

maintext:
Годината е 2036 и България вече изглежда напълно преобразена. Само преди 20 години в находището "Хан Аспарух" в Черно море са открити огромни запаси от нефт и в държавния бюджет започват да постъпват невиждани досега суми.
От прозореца на кабинета му се вижда новият силует на столицата, който през последните години се доминира от най-високата сграда в цяла Централна и Източна Европа - небостъргачът на "Нефтстрой-99". Това е компанията, избрана да бъде посредник при продаването на всичкия нефт, който излиза от българския шелф на "Черно море". Пак тя строи всички нефтопроводи, както и отговаря за добива на горивото. Всички знаят кой е собственик на "Нефтстрой", но никой не говори за това. Преди няколко години група наивни опозиционери разлепиха из центъра на София и близо до някогашния хотел "Берлин" позиви, на които той беше нарисуван като арабски шейх. "Келеши", беше коментирал лаконично Борисов и нареди да ги експулсират от страната в Европейския съюз.
Съпротива срещу това нямаше. Властта се упражнява по формулата "правителство на националното съгласие", в което участват всички партии. Левите отговарят за енергетиката и пенсиите. Енергетиката се радва на небивал възход. В ход е строежът на шестата атомна централа по руска технология.
Друго не им и трябва, защото и без това безработицата гони 80%. Но в това няма нищо драматично, тъй като преди повече от десет години правителството въведе минималния базов доход. Всеки получава пари от държавата и може да не работи. И не работи.
След серия от сделки медийният пазар беше окрупнен от "Нефстрой". Като лош сън изглеждаше времето, когато телевизионните новини бяха предимно лоши. Сега те бяха посветени само на новите строежи и успехи на властта. Изключение правят само огнените критики срещу малобройната опозиция, която си позволява да критикува новия път на България някъде от чужбина. Извън новините по българските телевизии може да се проследят всички големи футболни първенства и най-доброто от турските и индийските сериали. В последния "ВИП брадър" участват Анджелина Джоли и Брад Пит и цяла България трепетно следи дали между тях отново ще прехвърчат искри след 20-годишната раздяла.
В своя кабинет премиерът посяга към нова пура. Лицето му сега издава голямо притеснение - дълбоки бръчки са се събрали между веждите му. Последните данни показват, че нефтът в Черно море е почти изчерпан. "Ами сега", пита се той.
Колите бавно пъплят по 12-лентовата магистрала "Хан Аспарух", която свързва София с Бургас. Задръстването по огромния път, който замени преди време някогашната "Тракия", е от "Младост" до "Меден рудник" и това е напълно разбираемо. Бензинът струва стотинки и в хилядите коли всеки ден се возят хора от цялата страна, които отиват към многомилионната столица. Успоредно с нея минава лъскав петролопровод, по който тече кръвта на държавата.За седми мандат премиер е Бойко Борисов. "Кой друг да изберат", пита той реторично, докато бавно гаси угарката от пурата в кабинета му в новата сграда на Министерския съвет. Тя е част от правителствения комплекс за близо десет милиарда лева, построен в полите на Витоша. Цената на квадратен метър в него е излязла на бюджета малко над 10 хил. евро, но това не прави впечатление на никого. "Имаме пари, но за разлика от други оставяме и нещо след себе си", казва Борисов и се приближава до грамадния прозорец, от който се разкрива панорамата на новата столица. След завършването на Околовръстното то бързо се напълни с коли и задръсти. Това наложи построяването на още един обиколен път, този път с шест платна във всички посоки. Малко под сградите на новия правителствен комплекс се намира една от последните гордости на Борисов - станцията на метрото, където се събират две линии - седмата линия на София с тази от Пловдив. България е първата държава в света, която свързва два града с подземна железница. В момента се копае към Бургас и на юг към гръцката граница. "Ние нашата част ще си я направим, колегите в Гърция, когато намерят за добре, да си довършат тяхната. И ако намерят пари, разбира се", подсмихва се премиерът.България отдавна не членува в него. "За какво? Да ми взимат парите и да ми казват какво да правя? Лошо ли ни е така? Само по-хубаво ще става", аргументира решението тогава премиерът.Включването на десните партии във властта се оказа леко проблемно, тъй като в един момент те бяха около 40, но след като броят на министерствата беше увеличен няколко пъти, всичко се подреди. След 20 години във властта дясното управление на здравеопазването отчиташе много ясен напредък - вече имаше ясна стратегия за реформа в този изостанал сектор. Положението в образованието също беше стабилно - учениците от всички класове наизустяваха всички произведения на всички български класици. За да се побере целият материал, сега се наложи те да учат до 15 клас, но за сметка на това излизаха с неповторими умения - можеха едновременно да играят право дунавско хоро, докато рецитират "Опълченците на Шипка" до последната буква.За сметка на това всеки ученик още от началните класове започваше да тренира дисциплини като ски скокове. Във всяко населено място има закрити шанци с изкуствен сняг, както и други съоръжения. Тази гордост на правителството позволи на България да стане първата и единствена държава, способна да организира зимна олимпиада през лятото. Два пъти поред.